SPOROČILO ZA JAVNOST

ZA TAKOJŠNJO OBJAVO

**Balet SNG Maribor na gostovanju v Nemčiji**

***Peer Gynt* v Ludwigshafnu**

**MARIBOR, 31. MAJ – Balet Slovenskega narodnega gledališča Maribor včeraj in danes – v petek, 30. maja, in v soboto, 31. maja, – v gledališču Theater im Pfalzbau v Ludwigshafnu v Nemčiji uprizarja enega najodmevnejših sodobnih baletov, ki že desetletje navdušuje kritike in gledalce po vsem svetu, *Peer Gynt* v koreografiji Edwarda Cluga.**

Leta 2015 je enega temeljnih tekstov evropske dramatike izpod peresa Henrika Ibsena Edward Clug preoblikoval v celovečerni balet, ki v izrazito vizualni uprizoritvi prepleta simbolizem, nadrealizem in lirično poetiko zgodbe naslovnega junaka, ki iz bede otroštva pobegne v fantazijski svet – v njem srečuje trole, vile, demone, išče ljubezen in smisel, a ostaja razpet med iluzijami in stvarnostjo. Pri tem je umetniški direktor mariborskega Baleta znamenito glasbo norveškega skladatelja Edvarda Griega dopolnil z avtorjevimi drugimi deli in pričaral nepozabno odrsko izkušnjo.

V naslovni vlogi pleše Miloš Isailović, ob njem pa Edward Clug, Asami Nakashima, Tanja Baronik, Sytze Jan Luske, Tijuana Križman Hudernik, Sergiu Moga, Tetiana Svetlična, Lucio Mautone, Ema Perič, Monja Obrul, Catarina de Meneses, Mirjana Šrot, Davide Buffone, Yuya Omaki, Klavdija Stanišić, Olesja Hartmann, Yelyzaveta Kuznetsova, Vasilij Kuzkin, Mina Radaković, Beatrice Bartolomei, Satomi Netsu, Nuša Urnaut, Ionut Dinita, Matteo Magalotti, Tomaž Viktor Abram Golub, Aleksandar Trenevski, Maro Vranaričič, Christopher Thompson, Matteo Beeckman, Ion Breahna, Mircea Golescu, Alexandru Pilca, Ines Uroševič, Ines Petek, Metka Masten in Branka Popovici. Scenografija je delo Marka Japlja, kostumi Lea Kulaša, oblikovalec svetlobe je Tomaž Premzl.

**Eden najpomembnejših nemških odrov za sodobni ples in inovativno gledališče**

Aktualno prizorišče gostovanja mariborskega Baleta **Theater im Pfalzbau** je osrednje kongresno in kulturno središče mesta Ludwigshafen ob Renu, ki že od odprtja leta 1968 deluje kot gostujoče gledališče brez lastnega ansambla. V njem gostujejo najpomembnejše nemške in mednarodne gledališke, plesne in operne hiše. Program dopolnjujejo koprodukcije z drugimi gledališči, neodvisne koncertne serije in gledališke vsebine za otroke ter mladino. Theater im Pfalzbau velja za enega najpomembnejših nemških odrov za sodobni ples in inovativno gledališče.

**Desetletje uspehov uprizoritve**

Mariborski Balet je s *Peerom Gyntom* večkrat gostoval na najpomembnejših odrih doma in v tujini, aktualna turneja v Nemčiji je že četrta, pred tem pa so mariborski baletniki z uprizoritvijo navdušili v Rusiji tako v Sankt Peterburgu kot v znamenitem gledališču Bolšoj v Moskvi, pa na Hrvaškem, Madžarskem, Češkem in v Italiji. Edward Clug je balet po mariborski praizvedbi uspešno uprizoril na številnih svetovnih baletnih odrih, z Latvijsko narodno opero in z Baletom v Rigi, z Novosibirskim državnim opernim in z baletnim gledališčem NOVAT, z baletom Dunajske državne opere, z baletom Opernhaus Zürich, z baletom HNK Zagreb, z baletom Theatra Dortmund, z baletom Staatsoper Hannover, z baletom gledališča Teatr Wielki – Opera Narodowa Varšava in nedavno aprila z baletom Teatro alla Scala Milano.

Slovensko občinstvo si bo uprizoritev v Mariboru lahko ponovno ogledalo v petek, 24. oktobra 2025, v Dvorani Ondine Otta Klasinc SNG Maribor, kjer bodo na svečani jubilejni uprizoritvi obeležili deset let od praizvedbe baleta.

###

Fotografije za medije

<https://www.dropbox.com/sh/r1zcdrks9nds13h/AADl6qJvIi8Q88b2HNvVC9gAa?dl=0>

dodatne informacije

Alan Kavčič

041/697-121